Suuri joukko kokoomuksen, keskustan, vihreiden, vasemmistoliiton, SDP:n ja RKP:n politiikoista on allekirjoittanut adressin, joka kyseenalaistaa hallinto-oikeuksien päätöksenteon oikeusvarmuutta turvapaikkavalituksissa.

Käytännössä adressilla vastustetaan kielteisiä turvapaikkapäätöksiä. Adressissa vedotaan ”eurooppalaisiin arvoihin, kansainväliseen lainsäädäntöön ja humanitääriseen suojeluun”.

Adressin tiedotteessa kaupunginhallituksen puheenjohtaja Lauri Kattelus (kok.) puhuu pienistä virheistä turvapaikkaprosessissa, jotka voivat aiheuttaa suurta vahinkoa turvapaikanhakijalle.

Ei kuulu päättäjille

Perussuomalaiset pitävät huolestuttavana suuntana, että muut puolueet kyseenalaistavat lainvoimaisia kielteisiä turvapaikkapäätöksiä.

– Häpeän sitä, että Turun kaupunginhallituksen puheenjohtaja kyseenalaistaa suomalaisen oikeusjärjestelmän luotettavuuden turvapaikkaprosessissa, sanoo perussuomalaisten Turun valtuustoryhmän puheenjohtaja ja juristikansanedustaja Ville Tavio.

– Mihin unohtui vallan kolmijako-oppi, jossa päättäjät eivät saa puuttua itsenäisten tuomio-istuimien toimintaan? Tämä adressihan vain moittii hallinto-oikeuksien antamia kielteisiä turvapaikkapäätöksiä vailla mitään perustetta, Tavio ihmettelee.

Kokoomus ja keskusta moittivat omiaan

Perussuomalaiset ihmettelevät adressin tarkoitusta. Adressin tiedotteen mukaan tarkoitus on vedota pääministeri Juha Sipilään (kesk.) ja oikeusministeri Antti Häkkäseen (kok.).

Perussuomalaisten valtuustoryhmä pitää erikoisena, että kokoomuslainen kaupunginhallituksen puheenjohtaja tekee adresseja hallitukselle, vaikka valtiovarainministeri ja kokoomuksen puheenjohtaja Petteri Orpo kuuluu kokoomuksen Turun valtuustoryhmään.

– Mitä muuta tällä adressilla voidaan tavoitella kuin sitä, että myös Turun valtuutetut hallituspuolue kokoomuksesta ja keskustasta moittivat julkisesti oman hallituksensa turvapaikkapolitiikkaa liian tiukaksi ja pyytävät löysempää linjaa?

SUOMEN UUTISET